Магниттик жантайыш
Магниттик жантайыш – жер бетинде белгиленген чекитте магнит меридианы менен географиялык меридиандын ортосунда пайда болгон бурч (компастын магнит жебесинин географиялык меридиандан жантайышы). Мында магнит жебесинин түндүк учу географиялык меридиандан чыгышка жантайса – оң (чыгыш), батышка жантайса – терс (батыш) магниттик жантайыш деп эсептөө кабыл алынган. Жантаюу бурчтар картада изосызыктар менен берилет. Бурчу нөлгө барабар болгон сызык агония сызыгы деп аталат. Магниттик жантайыш компас менен багыт аныктоодо зор мааниге ээ.
Физика

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7